Saturnuksen renkaat.
Saturnuksen kolmen näkyvimmän renkaan nimet. Jokainen suuri rengas koostuu tuhansista pienrenkaista, joiden aukkoja luovat renkaiden lähellä kiertävät kuut.
Saturnuksen rengasjärjestelmää.
**Saturnuksen renkaat** ovat rengasjärjestelmä jättiläisplaneetta Saturnuksen ympärillä. Ne koostuvat lukemattomista jäähitusista ja jäämurikoista sekä kivikappaleista ja pölystä. Renkaat löysi Christian Huygens 1655, vaikka Galileo Galilei oli nähnyt Saturnuksen renkaat epätarkalla kaukoputkella kahtena kuuna. Saturnuksen renkaita on monen värisiä ja niissä on kaksi tunnetumpaa ja suurempaa aukkoa, Cassinin jako ja Encken jako. Aukkoja luovat Saturnuksen kuiden vetovoiman aiheuttamat ratahäiriöt ja ne vaikuttavat myös joidenkin renkaiden pitkäikäisyyteen.

Aluksi renkaita luultiin yhtenäisiksi kiinteiksi kappaleiksi. Vuonna 1859 James Clerk Maxwell kuitenkin väitti, ettei niin voi olla. Sellainen rengas ei pysyisi koossa vaan hajoaisi pieniksi kappaleiksi. Sen sijaan renkaat koostuvat pienistä hiukkasista, joista jokainen erikseen kiertää Saturnusta. Kun kaukoputket kehittyivät entistä tarkemmiksi, James Keeler saattoi vuonna 1895 todeta, että Maxwell oli ollut oikeassa.

Yleistä
-------

Saturnuksen renkaat koostuvat miljardeista pienistä kappaleista. Kappaleiden läpimitta on muun muassa 1 cm - 10 m. Ne ovat mm vesijäätä.

Suurten renkaiden läpimitta on 270 000 km, mutta paksuus alle 100 metriä. Monin paikoin paksuus on noin 10 m. Kaikkien, hyvin himmeiden renkaiden leveys 26 miljoonaa km. Renkaiden massa 1.5 \* 10E19 kg, mikä on sama kuin 0.41 sisimmän suuren kuun, Mimasin massasta. 

Renkaiden ajatellaan yleensä syntyneen muinaisen kuun hajottua. Kuu pirstoutui vuorovesivoimiin, se ajautui ratahäiriöiden takia liian lähelle Saturnusta. Tämä tapahtui Aurinkokunnan iän mitassa melko äsken, noin 100 miljoonaa vuotta sitten. Tuhoutunut kuu saattoi olla Japetuksen kokoinen.

Renkaat
-------

| Nimi | Etäisyys Saturnuksen keskustasta km | Leveys kilometriä | Kenen/minkä mukaan nimetty |
| --- | --- | --- | --- |
| D-rengas | 66 900 – 74 510 | 7 500 |   |
| C-rengas | 74 658 – 92 000 | 17 500 |   |
| Colombon aukko | 77 800 ? (2) | 100 | Giuseppe "Bepi" Colombo |
| Titanin rengas | 77 800 ? (2) |  ? | Titan |
| Maxwellin aukko | 87 491 (2) | 270 | James Clerk Maxwell |
| B-rengas | 92 000 – 117 580 | 25 500 |   |
| Cassinin jako | 117 580 – 122 170 | 4 800 | Giovanni Cassini |
| Huygensin aukko | 117 680 ? (2) | 285–440 | Christiaan Huygens |
| A-rengas | 122 170 – 136 775 | 14 600 |   |
| Encken jako | 133 589 (2) | 325 | Johann Encke |
| Keelerin aukko | 136 530 (2) | 35 | James Keeler |
| R/2004 S 1(1) | 137 630 (2) |  ? |   |
| R/2004 S 2(1) | 138 900 (2) |  ? |   |
| F-rengas | 140 180 (2) | 30–500 |   |
| Janus/Epimetheus -rengas(3) | 149 000 – 154 000 | 5 000 | Janus ja Epimetheus |
| G-rengas | 170 000 – 175 000 | 5 000 |   |
| Pallenen rengas(3) | 211 000 – 213 500 | 2 500 | Pallene |
| E-rengas | 181 000 – 483 000 | 302 000 |   |
| Phoeben rengas | 7 700 000 – 12 500 000 | 4 800 000 | Phoebe |

(1) Tilapäinen nimi.  

(2) Etäisyys kapeamman renkaan tai aukon keskustaan, ei reunaan.  

(3) Epävirallinen nimi.  

  

Luonnollisen värinen kuvakooste *Cassini*-luotaimen kapean kuvakulman kameran kuvista Saturnuksen valaisemattomista D-, C-, B-, A- ja F-renkaista (vasemmalta oikealle). Kuvattu 9. toukokuuta 2007.

D-rengas
--------

Saturnuksen sisin ja hyvin himmeä rengas.

C-rengas
--------

C-rengas on leveä ja himmeä rengas, jonka massa on 1,1×1018 kg ja paksuus 5 metriä.

### Colombon aukko

Colombon aukko sijaitsee C-renkaan sisäosassa. Alueella on kirkas, kapea ja muodoltaan lievästi elliptinen Titanin rengas, joka on resonanssissa Saturnuksen suurimman kuun Titanin kanssa.

### Maxwellin aukko

C-renkaassa oleva aukko, jossa on muodoltaan lievästi elliptinen tiheä pieni rengas.

B-rengas
--------

B-rengas on kirkkain ja massaltaan suurin rengas. Sen paksuudeksi on arvioitu 5–10 metriä ja massaksi 2,8×1019 kg.

Cassinin jako
-------------

Cassinin jako on 4 800 kilometriä leveä alue A- ja B-renkaan välissä. Sen löysi Giovanni Cassini vuonna 1675. Maasta katsottuna se näyttää kapealta mustalta aukolta renkaiden välissä. Voyager-avaruusluotaimien ottamista kuvista selvisi kuitenkin että aukossa on ainesta, joka muistuttaa C-renkaan koostumusta. Cassinin jaon sisäreunassa esiintyy voimakasta resonanssia. Renkaan kappaleet kiertävät tällä alueella kahdesti Saturnuksen ympäri yhtä Mimas-kuun kierrosta kohti.

### Huygensin aukko

Huygensin aukko sijaitsee Cassinin jaon sisäreunalla. Alueella on muodoltaan lievästi elliptinen tiheä pieni rengas.

A-rengas
--------

A-rengas on uloin suuremmista ja kirkkaimmista renkaista. Sisäreunan muodostaa Cassinin jako ja selväpiirteinen ulkoreuna on lähellä pienen Atlas-kuun kiertorataa. Renkaan paksuus on 10–30 metriä ja massa 6,2×1018 kg. Renkaan ulompi reuna on 7:6 resonanssissa Januksen ja Epimetheuksen kanssa.

### Encken jako

Encken jako on A-renkaassa oleva 325 km leveä aukko, jonka aiheuttaja on alueella kiertävä kuu Pan. Jaon löysi James Edward Keeler vuonna 1888. Cassini-avaruusluotaimen ottamista kuvista on selvinnyt, että alueella on ainakin kaksi heikkoa rengasta.

### Keelerin aukko

Keelerin aukko on A-renkaassa oleva kapea aukko noin 250 kilometriä renkaan ulkoreunasta. Tämän sisässä kiertää Dafne, pieni kuu, joka pitää aukkoa yllä.

F-rengas
--------

Saturnuksen uloimpia renkaita, joka sijaitsee noin 3 000 km A-renkaan ulkopuolella. Se löydettiin vuonna 1979 avaruusluotaimen Pioneer 11 ottamista kuvista. Rengas on kapea, vain muutamia satoja kilometrejä leveydeltään. Sen sisä- ja ulkopuolella kiertää kaksi paimenkuuta, Prometheus ja Pandora.

G-rengas
--------

G-rengas on kapea ja himmeä rengas suunnilleen F-renkaan ja E-renkaan sisäreunan puolivälissä. Renkaassa on kirkkaampi kaari lähellä sisäreunaa, joka on pituudeltaan noin kuudesosa renkaan ympärysmitasta ja joka on 7:6 resonanssissa Mimas-kuun kanssa. Kaari koostuu luultavasti suurimmillaan parin metrin kokoisista jääkappaleista, kun taas muut osat G-renkaasta koostuvat tomusta, jota on syntynyt kaaressa tapahtuneista törmäyksistä.

E-rengas
--------

E-rengas on Saturnuksen toiseksi uloin ja erittäin leveä rengas, joka sijaitsee Mimasin ja Rhean kiertoratojen välissä. Se on hajanainen kiekko jäistä ja pölyistä ainesta. Muista renkaista poiketen se koostuu enemmänkin mikroskooppisista kuin makroskooppisista osasista. E-renkaan aineksen lähteeksi on osoittautunut Enceladuksen jäävulkanismi.

Phoeben rengas
--------------

NASAn Spitzer-avaruusteleskoopin helmikuussa 2009 tehtyjen havaintojen perusteella tutkijat ovat löytäneet uuden renkaan, joka on tähänastisista suurin.

Taiteilijan näkemys lähes näkymättömästä Phoeben renkaasta.
Se ulottuu 128 Saturnuksen säteen päästä aina 207 säteen päähän saakka planeetan keskustasta, eli on hieman lähempänä kuin Saturnuksen uloin kuu Phoebe. Phoebe kiertää planeettaa keskimäärin noin 215 Saturnuksen säteen etäisyydellä. Uusi rengas on 27 astetta kallellaan Saturnuksen päiväntasaajaan ja muihin renkaisiin nähden. Rengas muodostuu hyvin harvasta pölystä ja jäästä ja on siksi näkyvän valon aallonpituuksilla lähes näkymätön. Se kuitenkin voitiin havaita lähettämänsä infrapunasäteilyn avulla. Renkaan hiukkasten oletetaan olevan (mikrometeoroidien ja suurempien kappaleiden) törmäyksistä Phoebeen, niillä on vastakkainen kiertosuunta seuraavaan sisempään kuuhun Japetukseen nähden. Renkaan materiaali ajautuu hitaasti sisäänpäin johtuen auringon säteilyn heijastumisesta, ja näin ollen pommittaa hiukkasilla Japetuksen etupuolta. Tämä voisi selittää kuun kaksivärisyyden, joko suoraan tai katalyyttisesti. Japetuksen peittävä tumma aine voi olla Japetuksesta itsestään, jään suotautumisprosessista sublimoitumalla lämpimämmiltä alueilta, tiivistyen kylmemmille alueille. Renkaan olemassaolon ennusti jo 1970 luvulla Cornellín yliopiston professori Joseph Burns. Löydön tekivät Anne J. Verbiscer ja Michael F. Skrutskie (University of Virginia) ja Douglas P. Hamilton (University of Maryland). Löytö julkaistiin *Nature*-lehdessä.

Lähteet
-------

1. ↑  O'Connor, John Joseph: James Clerk Maxwell on the nature of Saturn's rings *University of St Andrews*.  maaliskuu 2006. Viitattu 19.11.2018.
2. ↑  Matthew S. Tiscareno, Joseph A. Burns, Matthew M. Hedman, Carolyn C. Porco, John W. Weiss, Luke Dones: 100-metre-diameter moonlets in Saturn's A ring from observations of 'propeller' structures.  *Nature*, 2006-03, 440. vsk, nro 7084, s. 648–650. doi:10.1038/nature04581. ISSN 1476-4687. Artikkelin verkkoversio.  en
3. 1 2  Saturn - The ring system | Britannica *www.britannica.com*. Viitattu 3.10.2022. (englanniksi)
4. ↑  Phil Plait: Wait. How Thin Are Saturn's Rings? *Slate Magazine*.  2.5.2014. Viitattu 3.10.2022. (englanniksi)
5. ↑  Chelsea Gohd | Published: Thursday, January 17, 2019: Saturn's rings are surprisingly young *Astronomy.com*. Viitattu 3.10.2022. (englanniksi)
6. ↑  Marina Koren: A Gnarly New Theory About Saturn’s Rings *The Atlantic*.  19.9.2022. Viitattu 3.10.2022. (englanniksi)
7. ↑  Jack Wisdom, Rola Dbouk, Burkhard Militzer, William B. Hubbard, Francis Nimmo, Brynna G. Downey: Loss of a satellite could explain Saturn’s obliquity and young rings.  *Science*, 16.9.2022, 377. vsk, nro 6612, s. 1285–1289. doi:10.1126/science.abn1234. ISSN 0036-8075. Artikkelin verkkoversio.  en
8. ↑  Tähdet ja avaruus: Chrysalis-kuun hajoaminen tuotti Saturnuksen renkaat *www.avaruus.fi*. Viitattu 3.10.2022.
9. ↑  Nicolson, Iain & Moore, Patrick: *Tieteen maailma: Aurinkokunta*, s. 80. Suomentanut Jotuni, Pertti & Hakanen, Jarmo (toim.). Bonnier Julkaisut Oy, 1991. ISBN 952-9625-02-2.
10. ↑  NASA Space Telescope Discovers Largest Ring Around Saturn *Jet Propulsion Laboratory – NASA*.  6.10.2009. Viitattu 19.11.2018.
11. ↑  Nasan teleskooppi löysi uuden renkaan Saturnuksen ympäriltä *Yle Uutiset*.  7.10.2009. Viitattu 19.11.2018.
12. ↑  Kangasniemi, Tuomas: Saturnukselta löytyi hento mutta valtava rengas: 100 kertaa aiempaa suurempi *Tekniikka & Talous*.  7.10.2009. Viitattu 19.11.2018.
13. ↑  Cowen, Rob: Largest known planetary ring discovered *Science News*.  6.10.2009.  Arkistoitu 9.10.2009. Viitattu 19.11.2018.
14. 1 2  Verbiscer, Anne J. & Skrutskie, Michael F. & Hamilton, Douglas P.: Saturn’s largest ring.  *Nature*, 7.10.2009, 461. vsk, nro 7267, s. 1098–1100. doi:10.1038/nature08515. Artikkelin verkkoversio. Viitattu 19.11.2018.
15. ↑  Courtland, Rachel: Largest ring in solar system found around Saturn *New Scientist*.  6.10.2009. Viitattu 19.11.2018.
16. ↑  Cassini Is on the Trail of a Runaway Mystery *Mission News – NASA*.  8.10.2007.  Arkistoitu 14.12.2017. Viitattu 19.11.2018.

Aiheesta muualla
----------------

* Kuvia tai muita tiedostoja aiheesta **Saturnuksen renkaat** Wikimedia Commonsissa

* Suominen, Mikko: Saturnuksen renkaat syntyivät suurten jääasteroidien ohituksista *Tähdet ja avaruus*.  31.10.2016. Viitattu 19.11.2018.
* Kemppi, Emilia: Saturnuksen renkaat *Yle – Oppiminen*.  17.1.2013. Viitattu 19.11.2018.
* Saturnuksen renkaat ovat kääpiöitä näihin renkaisiin verrattuna *Tiede -lehti*.  28.1.2015. Viitattu 19.11.2018.
* Redd, Nola Taylor: Saturn's Rings: Composition, Characteristics & Creation *Space.com*.  8.11.2017. Viitattu 19.11.2018 (englanniksi).
* MacRobert, Alan: Viewing Saturn: The Planet, Rings and Moons *Sky & Telescope*.  13.5.2013. Viitattu 19.11.2018 (englanniksi).
* Byrd, Deborah: Viewing Saturn’s rings soon? Read me 1st *EarthSky*.  26.6.2018. Viitattu 19.11.2018 (englanniksi).
* Shekhtman, Lonnie & Thompson, Jay: In Depth – Saturn *Solar System Exploration – NASA Science*.  9.4.2018. Viitattu 19.11.2018 (englanniksi).
* Rings: Cassini *Solar System Exploration – NASA Science*.  25.9.2018. Viitattu 19.11.2018 (englanniksi).

Aurinkokunta

|  |
| --- |
| Aurinko ·  Merkurius ·  Venus ·  Maa ·  Mars ·  *Ceres* ·  Jupiter ·  Saturnus ·  Uranus ·  Neptunus ·  *Pluto* ·  *Haumea* ·  *Makemake* ·  *Eris* |

|  |  |
| --- | --- |
| Kuut | Maan ·  Marsin ·  Jupiterin ·  Saturnuksen ·  Uranuksen ·  Neptunuksen ·  Pluton ·  Haumean ·  Makemaken ·  Eriksen ·  Pikkuplaneettojen |
| Renkaat | Jupiterin ·  Saturnuksen (Rhean)  ·  Chariklon ·  Uranuksen ·  Neptunuksen |
| Pienkappaleet | Meteoroidit ·  Pikkuplaneetat ·  Asteroidit ·  NEA:t ·  Asteroidivyöhyke ·  Troijalaiset ·  Kentaurit ·  Damocloidit ·  Transneptuniset kohteet ·  Kuiperin vyöhyke ·  Hajanainen kiekko ·  Hillsin pilvi ·  Oortin pilvi ·  Komeetat |